শিয়ালদা-এসপ্ল্যানেড অংশে মেট্রোর প্রথম ট্রায়াল রান সফল

কলকাতা: শিয়ালদহ-এসপ্ল্যানেড (Sealdah to Esplanade Metro Trial Run) অংশে প্রথম মেট্রোর ট্রায়াল রান (Metro Trial Run) সফল! মঙ্গলবার সকালে ইস্ট-ওয়েস্ট মেট্রোর (East-West Metro) শিয়ালদহ-এসপ্ল্যানেড অংশে ট্রায়াল রান হয়েছে। মেট্রো রেলওয়ের জেনারেল ম্যানেজার এবং কলকাতা মেট্রো রেল কর্পোরেশন লিমিটেডের (KMRCL) চেয়ারম্যান শ্রী পি. উদয় কুমার রেড্ডি, মেট্রো রেলওয়ে এবং কেএমআরসিএলের অন্যান্য ঊর্ধ্বতন কর্মকর্তারা এই ট্রায়াল রানে উপস্থিত ছিলেন।

মেট্রো সূত্রের খবর, মঙ্গলবার সকাল ১১ টা ২০ মিনিটে শিয়ালদা থেকে একটি মেট্রো রেক এসপ্ল্যানেডের উদ্দেশে রওনা দেয়। সকাল ১১ টা ৩১ মিনিটে তা এসপ্ল্যানেডে পৌঁছায়। ২.৬৩ কিলোমিটার দূরত্ব অতিক্রম করতে ১১ মিনিট লেগেছে। মেট্রো কর্তৃপক্ষের তরফে জানানো হয়েছে, প্রথম ট্রায়াল রানেই মিলেছে সাফল্য। ট্রায়াল রানের সময় মোটরম্যানের কেবিনেও ছিলেন মেট্রো রেলের জেনারেল ম্যানেজার-সহ কয়েকজন আধিকারিক। তবে আজ সবে প্রথম ট্রায়াল রান হল। ফলে একেবারে ধীরগতিতে মেট্রো চালানো হয়েছে। যখন পরিষেবা চালু হবে, তখন কয়েক মিনিটেই শিয়ালদা থেকে এসপ্ল্যানেডে পৌঁছানো যাবে।

আরও পড়ুন: জেলা সফরে এসে কেন্দ্রকে আক্রমণ মুখ্যমন্ত্রীর

আপাতত ইস্ট-ওয়েস্ট মেট্রোর দুটি অংশে মেট্রোর বাণিজ্যিক পরিষেবা চালু আছে। একদিকে হাওড়া ময়দান থেকে এসপ্ল্যানেড পর্যন্ত ৪.৮ কিমি। অপরদিকে শিয়ালদা থেকে সল্টলেক সেক্টর ফাইভ পর্যন্ত ৯ কিমির বেশি অংশে মেট্রো পরিষেবা চালু রয়েছে। ‘মিসিং লিঙ্ক’ হিসেবে শুধুমাত্র শিয়ালদা থেকে এসপ্ল্যানেড অংশ পড়ে আছে। ওই অংশ যুক্ত হয়ে গেলে ইস্ট-ওয়েস্ট মেট্রোর পুরো অংশে মেট্রো পরিষেবা চালু হয়ে যাবে। প্রসঙ্গত, ২০১৯ সালে মেট্রোর কাজ করার সময় বউবাজার অংশে বিপর্যয় ঘটে। মেট্রোরেলের কাজ চলার সময় মাটির উপরের অংশে পরপর বাড়িতে ফাটল দেখা দেয়। ব্যহত হয়েছিল শিয়ালদা থেকে এসপ্ল্যানেড পর্যন্ত অংশ তৈরির কাজ। সেই বিপর্যয় কাটিয়ে এদিন প্রথম ট্রায়াল রানে ফুল কাক্স পেল ইস্ট-ওয়েস্ট মেট্রো।

অন্য খবর দেখুন